མཚོ་སྔོན་ཞིང་ཆེན་རྨ་ལྷོ་ཁུལ་བོད་སྨན་ཁང་གི་ཐོག་མའི་རྨང་གཞི་ནི་སྤྱི་ལོ་༡༩༥༨ལོར་རོང་བོ་དགོན་པར་སྲིད་གཞུང་གིས་བླ་མ་གུང་ཞོ་ཞེས་བཙུགས་པའི་སློབ་གྲྭ་དེ་ཡིན་ལ།དེ་རུ་སྨན་པ་གྲགས་ཅན་དྲུང་ཡིག་རྒྱ་མཚོ་དང་།འོད་ཟེར།འཇིགས་མེད་བཅས་ཀྱིས་སྨན་པ་པུའུ་ཞེས་པའི་བོད་སྨན་གཞུང་ཁྲིད་དང་།ནད་ཐོག་ལག་ལེན།བོད་སྨན་སྡེབ་སྦྱོར་སོགས་ཀྱི་ལས་ཀ་གཉེར་བའི་ཚན་ཁག་ཅིག་ཐོག་མར་བསྒྲུབས་པ་དང་།༡༩༧༦ལོར་ཚན་ཁག་དེ་ཐུན་རིན་རྫོང་རོང་བོ་འཕྲོད་བསྟེན་སོའོ་བོད་སྨན་བརྟག་བཅོས་ཁང་དུ་བསྒྱུར་ཏེ་དགུ་ཆུའི་ཤར་ཕྱོགས་འཇའ་མོ་རུ་གནས་སྤར།༡༩༨༣ལོར་གོང་རིམ་པའི་རྒྱབ་སྐྱོར་འོག་གཞི་ནས་རྨ་ལྷོ་ཁུལ་ཐོག་ཏུ་གནས་སྤར་ཏེ་རྨ་ལྷོ་ཁུལ་བོད་སྨན་ཁང་ཞེས་བཏགས།དུས་དེར་མི་སྣ་དང་དཔལ་འབྱོར་གྱི་སྟོབས་ཤུགས་ཞན་པ་དང་སྒྲིག་གཞི་འཕྲུལ་ཆས་དབེན་ན་ཡང་དཔོན་འཁོར་ཡོངས་ཀྱི་སེམས་ཤུགས་གཅིག་ཏུ་བསྒྲིལ་ཏེ་སྨན་ཁང་གི་འཕེལ་རྒྱས་ལ་བརྩོན་ཤུགས་བསྐྱེད།